text: Ejer genkendte stjålne smykker
  15 august 2017 kl. 11.56
  En efterlysning i pressen gav pote. En ældre kvinde fra Sejet har fået sine stjålne smykker tilbage.
  Fredag efterlyste Sydøstjyllands Politi ejeren af en række smykker  - bl.a. her på tvsyd.dk – som var forsøgt afsat til en guldsmed i Horsens. Han fattede mistanke og kontaktede politiet.
  Og mandag fik ejeren sine smykker tilbage, oplyser politikommissær Jens Møller Pedersen fra Efterforskningscenter Nord.
  - En ældre kvinde fra Sejet havde set smykkerne i avisen og henvendte sig derfor ved ekspeditionen i Horsens. Hun kunne med det samme genkende smykkerne og kunne dokumentere, at de var hendes.
  Smykkerne blev stjålet ved et indbrud i Sejet ved Horsens to dage før politiet fik dem ind. Ved indbruddet blev der også stjålet sølvtøj.
   Indbruddet er indtil videre ikke opklaret, men der arbejdes på sagen, skriver politiet i en pressemeddelelse.
  